b"\n_START_ARTICLE_\nKeri\n_START_SECTION_\nNimi\n_START_PARAGRAPH_\nKeri saare nimetus tuletub rootsikeelsest s\xc3\xb5nast Kocksk\xc3\xa4r v\xc3\xb5i Koksk\xc3\xa4r, kus s\xc3\xb5na sk\xc3\xa4r t\xc3\xa4hendab 'kari', s\xc3\xb5na 'kok' t\xc3\xa4hendus on aga selgusetu.  Saart on nimetatud ka Kougsch\xc3\xa4r, Kaugsch\xc3\xa4r, K\xc3\xa4rimaa.\n_START_SECTION_\nAsend\n_START_PARAGRAPH_\nKeri saar asub Soome lahes Pranglist rohkem 6 km p\xc3\xb5hja pool, Leppneeme sadamast 18 km ja Piritalt 33 km kaugusel. Keri on \xc3\xbcks Eesti p\xc3\xb5hjapoolseimaid saari.\n_START_SECTION_\nLoodus\n_START_PARAGRAPH_\nSaar on loode-kagu sihis pikliku kujuga, madal ning kaetud munakivide, kruusa ja v\xc3\xa4hesel m\xc3\xa4\xc3\xa4ral ka liivaga. Kividerohke on ka saart \xc3\xbcmbritsev meri._NEWLINE_Saarel oli kaev, kust sai soolase maitsega vett. Seet\xc3\xb5ttu tehti sinna peagi puurkaev. Vee asemel hakkas puuritud august v\xc3\xa4lja p\xc3\xa4\xc3\xa4sema hoopis suure r\xc3\xb5hu all olnud maagaas, mis s\xc3\xbcttis. Gaasi hakati 1906 kasutama, paigaldati vajalikud torud ja ventiilid. Esimest korda maailmas kasutati tuletorni valguse saamiseks gaasi. Hakkas t\xc3\xb6\xc3\xb6le esimene looduslikul gaasil t\xc3\xb6\xc3\xb6tav pliit Eestis. 1912 purustas gaas pursetega gaasi kasutamise vahendid ning p\xc3\xa4rast kogu saart v\xc3\xa4ristanud t\xc3\xb5ukeid gaasi eraldumine lakkas._NEWLINE_Kogu saarel leidunud maagaasi jaoks ehitatud seadmestik osutus kasutuks. Torud ja tsistern l\xc3\xa4ksid endise majakavahi poja Heino Kauk\xc3\xbcla m\xc3\xa4letamise j\xc3\xa4rgi vanametalliks ning allveelaevade Lembit ja Kalev rahastamiseks._NEWLINE_Ka Pranglilt on leitud gaasi, Aksi ja Rammu all on seda samuti._NEWLINE_Saarel leidub rohttaimestikku ja p\xc3\xb5\xc3\xb5said.\n_START_SECTION_\nHoonestik\n_START_PARAGRAPH_\nKeri saarel asub mitu hoonet: tuletorn, kinomaja, paadikuur, puukuur, saun, kaevumaja, elumaja, generaatorimaja ja ilmajaam"